Dua beradik bergaduh hingga jiran hilang nyawa
SIMUNJAN: Pertengkaran antara dua beradik berakhir tragis apabila jiran menjadi korban. Ketua Polis Daerah Simunjan DSP Wong Tee Kue berkata, menerima panggilan berhubung kejadian sekitar 6.00 petang semalam. “Satu mayat dijumpai dalam keadaan berlumuran darah tertiarap di tepi jalan di Lubuk Punggur, Simunjan. “Siasatan awal mendapati berlaku pertengkaran di antara dua beradik itu sebelum abang mengejar adiknya dengan parang,” katanya ketika dihubungi di sini, hari ini. Wong berkata, ekoran pergaduhan, suspek (adik) yang berusia 45 tahun kemudian mengintai abangnya di tepi semak di pinggir jalan sebelum menetak mangsa yang difikirkan abangnya,  rupa-rupanya jiran suspek. “Mangsa (jiran suspek) pada ketika itu sedang dalam perjalanan membeli rokok,” kata Wong. Katanya, mangsa yang dikenali sebagai Sapuwan Mohamat, 63 tahun, dikejarkan ke Pusat Jantung Sarawak dan disahkan meninggal dunia oleh pasukan perubatan. Mayat mangsa kemudian dibawa ke Hospital Umum Sarawak (HUS) untuk dibedah siasat. Polis telah menahan suspek untuk siasatan lanjut. Sehubungan itu katanya, kes telah diklasifikasikan sebagai kes bunuh dan disiasat di bawah Seksyen 302 Kanun Keseksaan. Oleh Connie Chieng 
See author's posts
